To ting har gjort sig gældende - og den ene har delt vandene.

Der gik et kollektivt, national lettelsens suk gennem Danmark for et døgn siden, da politiet søndag fortalte , at den forsvundne 13-årige pige fra Sydsjælland var blevet fundet i live. Sådan gik det tragisk nok ikke for den 22-årige nordjyde, Mia Skadhauge Stevn, da hun forsvandt sidste år . Alligevel er der en sammenhæng mellem de to sager, udover den kæmpestore opmærksomhed. - De har lært, at de første timer er vigtige. Sådan siger Peer Kaae, krimiekspert og forfatter til flere bøger, blandt andet om Dobbeltmordet på Peter Bangs Vej. Han har tidligere rost Nordjyllands Politi til skyerne for deres håndtering af Mia-sagen . Både dengang og nu er der to helt og aldeles afgørende faktorer i politiarbejdet: Hastighed og offentlighed. Og der går en lige linje i arbejdet fra Mia-sagen i Nordjylland til Sydsjælland det seneste døgn. - Der er sket noget helt vildt med dansk politi. Prøv at lægge mærke til hvor meget styrke de sætter ind det første døgn! siger Peer Kaae og lader rosen fortsætte: - Det er kriminalhistorie - ligesom med Mia-sagen. Nu skriver vi endnu et stykke politihistorie, der er epokegørende. Samme betjent som ved Emilie Meng - Jeg kan tydeligt huske med Emilie Meng-sagen, hvor det lidt var sådan med arbejdet: "Nu går vi hjem, der er dårligt vejr." Det er der ikke noget af her, siger forfatteren. Også her er der et sammenfald i de to sager med om unge pigers forsvinden: Politiinspektør Kim Kliver stod i 2016 nemlig også for eftersøgningen af Emilie Meng. Dengang fik politiet senere voldsom kritik for den uopklarede forbrydelse - denne gang ser alt ud til at være løst på den helt rigtige måde, mener Peer Kaae, der af den årsag tydeligt så en reaktion hos Kim Kliver på gårsdagens pressemøde. - Han har været igennem det en gang før. Nu står han midt i mareridtet igen. Det kan man se på pressemødet, hvor han var personligt lettet - selvfølgelig mest på pigen og forældrenes vegne, men også på egne, lyder analysen. På den måde har både Emilie Meng- og Mia-sagen haft betydning for efterforskningen og fremgangsmåden. - I Mia-sagen er det jo tragisk, at hun bliver dræbt, men her er de næsten lige så hurtigt fremme ved den mistænktes hus. Og læg mærke til hvor simultant, det er, påpeger Peer Kaae og nævner i samme ombæring, hvor hurtigt politiet bad om eventuelt videoovervågning fra området. Medierne bruges - og det er godt Forfatteren understreger i samme ombæring, at i de godt 27 timer, hvor den 13-åriges forsvinden har været i offentlighedens søgelys, til de anholder den 32-årige mistænkte, har åbenhed været afgørende. - De bruger offentligheden igen (som med Mia-sagen, red.) og får 600 henvendelser og videoovervågning. Det er bare sådan, det skal gøres, siger han. Mange er jo sure over, hvor meget medierne og politiet deler om sagerne - hvorfor er det godt, de gør det? - Det er fordi, folk misforstår det. I denne sag har forældrene takket og været åbne. De har kørt det så flot. De har ikke haft noget imod det og gjort alt for, at deres datter blev holdt i søgelyset. Det er bare så vigtigt!, siger han og fortsætter: - Min erfaring er at de pårørende er glade for, at sagen ikke glemmes, hvis den forbliver uopklaret, siger Peer Kaae. Retssagen om forbrydelsen mod Mia Skadhauge Stevn begynder i Aalborg i starten af juni . Den 32-årige anholdte i sagen om den 13-åriges forsvinden blev i dag mandag fremstillet i grundlovsforhør. Han er sigtet for voldtægt og frihedsberøvelse.